Id-Deċiżjoni tal-Kunsill
tad-29 ta' Lulju 1998
dwar l-approvazzjoni ta' Memorandum ta' Ftehim bejn il-Komunità Ewropea u r-Repubblika Dominikana rigward il-protezzjoni fuq l-importazzjoni tal-ħalib tat-trab fir-Repubblika Dominikana
(98/486/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi il-Komunitajiet Ewropej, u partikolarment l-Artikolu 113 flimkien ma' l-ewwel sentenza ta' l-Artikolu 228(2) tiegħu,
Wara li kkunsidra l-proposta tal-Kummissjoni,
Billi r-Repubblika Dominikana talbet għal emenda ta' l-iskeda tagħha taħt il-Ftehim ta' Marrakech li jistabbilixxi l-Organizzazzjoni Dinjija tal-Kummerċ għal tmien prodotti li fuqhom hemm tariffa;
Billi wieħed biss minn dawn il-prodotti, il-ħalib tat-trab, huwa ta' interess ekonomiku għall-Komunità;
Billi r-Repubblika Dominikana offriet kwota ta' tariffa ta' 32000 tunnellata metrika li minn dawn 70 % ser ikunu riservati għall-Komunità;
Billi l-Komunità ser timmaniġġja is-sehem tal-kwota tat-tariffa tagħha skond il-mekkaniżmu tal-liċenzji ta' l-esportazzjoni kif stabbilit fir-regolamenti tal-Komunità,
ADOTTA DAN IR-REGOLAMENT:
Artikolu 1
Il-Memorandum ta' Ftehim bejn il-Komunità Ewropea u r-Repubblika Dominikana rigward il-protezzjoni ta' l-importazzjoni tal-ħalib tat-trab fir-Repubblika Dominikana qiegħed hawnhekk jiġi approvat f'isem il-Komunità.
It-test tal-Memorandum ta' Ftehim jinsab anness ma' din id-Deċiżjoni.
Artikolu 2
Il-President tal-Kunsill qiegħed hawnhekk jiġi awtorizzat li jinnomina l-persuna awtorizzata sabiex tiffirma l-Memorandum ta' Ftehim sabiex jorbot il-Komunità.
Artikolu 3
Il-Kummissjoni għandha, skond il-proċedura stabbilita fl-Artikolu 30 tar-Regolament tal-Kunsill (KEE) Nru 804/68 tas-27 ta' Ġunju 1968 rigward l-organizzazzjoni komuni tas-suq tal-ħalib kif ukoll tal-prodotti tal-ħalib [1], tadotta regoli dettaljati għall-implimentazzjoni tal-paragrafu 3 tal-Memorandum ta' Tfehim kif imsemmi fl-Artikolu 1.
Artikolu 4
Din id-Deċiżjoni għandha tiġi ppubblikata fil-Ġurnal Uffiċjali tal-Komunitajiet Ewropej.
Magħmula fi Brussel, fid-29 ta' Lulju 1998.